En chok-melding fra det offentligt ejede Metroselskab viser, at byggeriet af den 23 milliarder kroner dyre metrocityring i København på nogle punkter er ude af kontrol.

Mens boremaskinerne gnaver sig gennem hovedstadens undergrund, så er arbejdet med de 17 stationer ifølge en redegørelse om statslige anlægsprojekter reelt gået i stå.

Samtidig er entreprenøren, Copenhagen Metro Team (CMT) med italienske Salini i spidsen, så presset, at Metroselskabet højst usædvanligt har lånt sin entreprenør knap 1,1 milliarder kroner for at sikre, at arbejdet ikke gik helt i stå ved årsskiftet. Det beløb rækker endda kun til udgangen af januar.

Fakta om Cityringen Cityringen er en 15,5 km lang udvidelse til Københavns eksisterende metrolinjer.

Cityringen får 17 underjordiske stationer. Man kan skifte mellem linjerne på stationerne Kongens Nytorv og Frederiksberg.

Principaftalen om metroen blev indgået i 2005 og anlægsloven blev vedtaget i Folketinget i 2007.

Cityringens budget er blevet forhøjet flere gange. I principaftalen var prisen sat til 16,7 mia. kr, men så kom prisen op på 18,1 mia. kr. I 2010 blev budgettet igen forhøjet til 21,3 mia. kr., og i dag lyder budgettet på 22,2 mia. kr.

Åbningsdatoen er også blevet udskudt fra 2017 til juli 2019 i den seneste tidsplan. Nu siger Metroselskabet, at de ikke kan sige, hvornår metroen åbner.

Metroen bygges af entreprenørkonsortiet Copenhagen Metro Team (CMT), som består af de italienske virksomheder Salini Impregilo S.p.A., Tecnimont og Seli.

CMT har varslet flere ekstrakrav til Metroselskabet. Før sommeren 2016 var der varslet krav for 3,9 mia. kr. Efter sommerferien stod det klart, at CMT krævede 6,8 mia. kr.

Den 23. december 2016 truede CMT i et brev med at ville øge sine krav til 7 mia. kr, hvis Metroselskabet ikke ville låne CMT penge til at klare en likviditetskrise.

Metroselskabet har derfor givet CMT en såkaldt anfordringsgaranti på 1 mia. kr, der skal tilbagebetales senest 31. januar 2017.

Kilder: Transport-, Bygnings- og Boligministeriet, ing.dk, m.dk

Usikkert, hvornår Cityringen åbner

De nye problemer, som truer med at forsinke hele projektet yderligere, er kommet helt bag på Metroselskabet. Redegørelsen slutter med den lakoniske konstatering, at det 'på nuværende tidspunkt er usikkert, om Cityringen åbner som planlagt i 2019'.

Allerede sidste år kom det frem, at CMT og Salini kræver erstatning, fordi Metroselskabet har tvunget entreprenøren til at forstærke væggene på 22 skakter.

Dette krav lød først på 2,2 milliarder kroner, senere blev skønnet hævet til 4 milliarder kroner.

Men da Metroselskabet modtog listen over krav fra den voldgiftsret, som sagen skal køres ved, var det helt oppe på 7 milliarder kroner.

Brev lillejuleaften: Giv os penge nu, eller vi lukker 1. januar

Uanset størrelsen affærdiger Metroselskabet fortsat kravet som 'meget lidt begrundet' og fremsat på et 'udokumenteret grundlag'. Men for Salini er de mange milliarder en alvorlig sag, og det italienske moderselskab sprøjter ikke kapital ind i CMT. Kassen i entreprenørkonsortiet var derfor tom.

23. december modtog Metroselskabet derfor et brev fra CMT, hvori det italiensk ledede konsortium skrev, at selskabet 'ser sig nødsaget til at standse arbejdet på byggepladserne fra den 1. januar 2017, såfremt der ikke findes en løsning på CMT’s likviditetsproblemer,' som der står i redegørelsen.

Truslen blev udvidet med, at CMT ikke nødvendigvis ville opfylde alle sine forpligtelser, men i stedet lade voldgiftsretten behandle kravet om ekstraregningen. Det fik bestyrelsen for Metroselskabet til midlertidigt at låne de 1,1 milliarder kroner til entreprenøren.

MT Højgaard og CMT kan ikke enes

Ifølge den nye redegørelse handler striden nu også om byggeriet af stationerne. Her er der tale om en strid mellem CMT og den danske entreprenør MT Højgaard. Danskerne vandt en kontrakt på noget af arbejdet på stationerne, som blev udbudt direkte af Metroselskabet. Efterfølgende har CMT overtaget ansvaret for arbejdet, og MT Højgaard er derfor blevet underentreprenør til italienerne.

'Metroselskabet har desuden konstateret, at arbejdet vedrørende færdiggørelsen af stationerne (AF-arbejderne) reelt er gået i stå, idet der øjensynligt er opstået en tvist mellem CMT og den pågældende underentreprenør, MT Højgaard. Den opståede tvist risikerer at forsinke færdiggørelsen af stationerne og dermed Cityringens åbningstidspunkt,' står der i redegørelsen.

CMT kræver diskussion af ekstraregningen, før de vil tage stilling til stationer

Nu blander CMT striden med MT Højgaard ind i kravene om ekstrabetaling. Kun hvis Metroselskabet også vil drøfte ekstraregningen, vil italienerne drøfte striden om byggeriet af stationerne.

Redegørelsen indeholder ingen bud på de mest sandsynlige udfald af de mange stridigheder eller et overslag over, hvor meget striden om stationerne risikerer at forsinke åbningen af Cityringen.

Hverken Metroselskabet, transportminister Ole Birk Olesen (LA) eller MT Højgaard kunne umiddelbart kommentere chok-redegørelsen.